Line Barfod (EL), 2002-02-08:
Enhedslisten er meget enig i, at der er et stort problem på det her område med retssikkerhed, og at der er behov for, at vi ser på, hvad der kan gøres.
Vi er ret usikre på, om forvaltningsdomstole er måden at løse problemet på, så det vil vi gerne se nogle mere konkrete udspil til og også høre noget om erfaringerne fra de lande, hvor man har forvaltningsdomstole, samt overvejelserne om, hvorfor man ikke har indført forvaltningsdomstole tidligere på trods af bestemmelsen i den danske grundlov.
Som jeg sagde tidligere, så mener vi, at en af de måder, man kan forbedre borgernes retssikkerhed på, er ved at ændre bevisbyrden, således at når det kommer til en retssag, skal det fremover være myndighederne, der skal have bevisbyrden for, at de har givet folk den ydelse, de havde krav på, i stedet for, at det er borgeren, der skal være i stand til at gennemskue hele den sociale lovgivning.
Så talte Venstres ordfører noget om tillid til forvaltningen, og jeg er helt enig i, at det er vigtigt at have tillid til forvaltningen, men så skal der også være noget at bygge den tillid på, og forvaltningen skal have de nødvendige ressourcer til at kunne udføre den gode og rigtige behandling, så den kan give folk det, de har krav på.
Så det kræver øgede ressourcer til kommunerne i stedet for at skære ned på tilskud til kommunerne og bremse kommunernes vækst, som der ellers lægges op til.
Fra min egen erfaring kan jeg sige, at jeg har mødt en del mennesker, som var under den revalidering, der var for nogle år siden, hvor det var en meget lav ydelse, man fik som grundydelse, og så skulle man søge en række tillæg ved siden af, og oven i købet skulle man betale en del af revalideringsydelsen tilbage.
Der er mange, der er blevet fuldstændig ødelagt af det system, af konstant at skulle slås med myndighederne for at få det, de havde krav på, og som aldrig rigtig er kommet videre i livet, fordi de har opbrugt alle ressourcerne på en kamp med systemet.
Jeg har ikke set nogen, der er blevet ødelagt på den måde, efter at man hævede revalideringsydelsen, så den var høj nok, til at man kunne leve af den, og man derefter ikke længere behøvede at søge forvaltningen, hver gang man skulle bruge penge til en regnemaskine eller en kontorstol, eller hvad det kunne være, der var behov for.
Så en ydelse, der er høj nok til at leve af, vil i sig selv være en kraftig forbedring af retssikkerheden og fjerne en meget stor del af de mange klagesager, der er i dag.
Tilsvarende hvis man fjernede brugerbetalingen på sundhedsområdet, så folk ikke skal søge om hjælp, hver gang de har en tand, der er knækket, de skal have nye briller, eller hvad det kan være.
Så ville folks retssikkerhed også blive øget ganske betragteligt, og så ville vi slippe for en masse klagesager på det her område, hvorefter sagsbehandlingstiderne i klagesystemet selvfølgelig ville blive nedbragt.
Jeg mener, det er nødvendigt at gøre noget på det her område.
Som jeg sagde i min korte bemærkning til Venstres ordfører, mener jeg, at en af de ting, man kunne gøre, kunne være at vende bevisbyrden om, således at hvis det kommer til en retssag, så er det myndighederne, der skal bevise, at de har ret.
Så er det myndighederne, der skal bevise, at de har ret i, at borgeren ikke skal have den ydelse, i stedet for at det er borgeren, der skal bevise, at han har ret.
Men det vil jeg komme med, når vi behandler det her forslag senere i udvalget, og så må vi jo se, om der kan være opbakning til det.